वास्कोः गोंयांत परतून खणी सुरू जाले उपरांत मिनाची येरादारी करपा खातीर बार्जींची गरज लागतली. पूण फाटल्या कांय वर्सां सावन बार्ज वेवसायाची दुर्दशा जाल्ल्यान ऐनवेळार व्हड प्रमाणांत बार्जी उपलब्ध जावच्यो नात. बार्ज दुरुस्त करपा खातीर सरकारान बार्ज धनयांक अर्थीक पुरवण करपाची गरज आसा. बार्ज वेवसायचें अस्तित्व तिगून उरपा खातीर सरकारान पावलां उबारपाची गरज आशिल्ल्याचें गोंय बार्ज धनी संघटणेचे अध्यक्ष अतूल जाधव हांणी सांगलें.
 केंद्र सरकाराच्या येवजण्यांचो लाव बार्ज धनयांक मेळचो तशेंच बँके कडल्यान रीण मेळोवपा खातीर सरकारान लक्ष घालूंक जाय अशें तांणी म्हणलें. केंद्रीय मंत्री नितीन गडकरी हांचे कडल्यान बरें सहकार्य आनी तेंको मेळत आशिल्ल्याचें तांणी स्पश्ट केलें.
 खण बंदी उपरांत तशेंच कोवीड काळांत बार्ज वेवसायाची पूर्णपणान दुर्दशा जाल्या. गोंय बार्ज धनी संघटणेचे पयलीं 56 वांगडी आशिल्ले. पूण ती संख्या आतां देंवून 35चेर आयल्या. हे संघटणेचे वांगडी आशिल्ल्यां कडेन 304 बार्जी आशिल्ल्यो. तातूंत 800 ते एक हजार टन तांकीच्यो ल्हान आकाराच्यो 79 बार्जी आशिल्ल्यो.
 जाल्यार दोन हजार टन तांकीच्यो 225 बार्जी आशिल्ल्यो. तेच प्रमाण एक्सपोर्टरा कडेन 62 बार्जी आशिल्ल्यो. गोंयांत तेन्ना 366 बार्जी उपलब्ध आशिल्ल्यो. पूण आतां परिस्थिती बदल्ल्या. आतां 800 ते एक हजार टन तांकीच्यो फक्त 14 बार्जी आसात. जाल्यार दोन हजार टन तांकीच्या बार्जीची संख्या 63चेर आयल्या. तातूंतल्यो 20 ते 30 बार्जी महाराष्ट्र, गुजरात राज्यांनी म्हालाची येरादारी करतात. एक्सपोर्टरा कडेन आतां फक्त 24 बार्जी आसात अशी म्हायती जाधव हांणी दिली.
 फुडारांत खणी सुरू जाल्यो जाल्यार 20 दशलक्ष टन मिनाची येरादारी करपा खातीर सुमार 100 बार्जींची गरज आसा. संघटणेच्या वांगड्यांच्यो बार्जींची दुरुस्ती करपाची गरज आसा. ते खातीर व्हड प्रमाणांत खर्च येतलो. एक बार्ज दुरुस्त करपा खातीर सुमार दोन ते अडेज कोटी खर्च येतलो. पूण बार्ज धनयां कडेन इतलो पयसो ना. ते खातीर सरकारान अर्थीक मजत करपाची गरज आसा. आमकां बँके कडल्यान रीण मेळना. बँको रीण दिवपाक फाटीं फुडें करतात. तेच प्रमाण केंद्र सरकाराच्या येवजणे खाला जें अनुदान, रीण मेळटा ताचो लाव मेळूंक जाय. केंद्रांत आनी राज्यांत भाजपाची सत्ता आसून लेगीत आमकां बँक रीण दिवपाक न्हयकार दितात अशें अतूल जाधव हांणी म्हणलें.
 बार्जीचे कोस्टल व्हेस्सलांत रुपांतर करपा खातीर व्हड रकमेची गरज आसा. पयलींच वेवसाय ना, तातूंत व्हड रक्कम खंयच्यान हाडटले हो प्रस्न आसा. आयज बँक दुचाकी घेवपा खातीर रीण दिना. 2011 वर्सा कांय बार्ज धनयांक डिफॉल्टर घोशीत केल्लें. पूण उपरांत तांणी रिणाची रक्कम फारीक केल्ली. पूण फाटल्या इतिहासा वयल्यान बँको तांकां आतां रीण दिवपाक न्हयकार दितात ही अजापाची गजाल.
 कोस्टल व्हेस्सल करपा खातीर सरकारा कडल्यान सहकाराची आनी तेंक्याची गरज आसा. कोस्टल व्हेस्सलाक लागून सिमेंटाचे तशेंच हेर वस्तूंचे दर उणें जावपाक मजत जातली. तेच प्रमाण रस्त्या वयले येरादारीचो ताण उणो जातलो. ते खातीर गोंयांत म्हत्वाच्या सुवातांनी जेटी उबारपाची गरज आसा. जितल्यो चड जेटी आसतल्यो तितलो मोटो कार्गो गोंयांत हाडूंक मेळटलो अशें जाधव हांणी स्पश्ट केलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 